Anjing belakang permatang Rhodesia

**Anjing belakang permatang Rhodesia** atau **''ridgeback'' Rhodesia** ialah satu baka anjing besar yang pada asalnya dibiakbakakan di Selatan Afrika. Piawaian baka awal didrafkan oleh F. R. Barnes, di Bulawayo, Rhodesia Selatan (kini Zimbabwe), pada tahun 1922, dan diluluskan oleh Kennel Union of Southern Africa pada tahun 1927. Leluhurnya dapat dijejak kembali kepada anjing pemburu dan pengawal bela jinak berpermatang bagi orang Khoikhoi. Anjing ini saling dibiakbakakan dengan anjing Eropah oleh para peneroka awal di Koloni Tanjung untuk membantu dalam pemburuan singa. Anjing belakang permatang Rhodesia terkenal kerana perangai protektif, namun tetap setia.

## Sejarah

Orang Khoikhoi, yang menghuni Semenanjung Cape apabila Belanda mulai berdagang dengan kawasan itu semasa pertengahan abad ke-17, memiliki anjing pemburu liar yang diperihalkan oleh Eropah sebagai anjing yang sepenuhnya tidak takut dan ganas apabila bertindak sebagai anjing pengawal. Anjing ini berukuran hampir-hampir setinggi  pada paras kelasa, dengan tubuh langsing tetapi berotot. Telinganya telah diperihalkan sebagai telinga tegak tetapi kemudian disebut sebagai telinga tergantung oleh sebab pembiakbakaan menyaling dengan anjing Eropah, namun ciri paling distingtif ialah panjang bulu yang kerap tumbuh ke arah lawan di sepanjang belakangnya. Dalam tempoh 35 tahun petempatan Belanda pertama di Selatan Afrika, orang Eropah sendiri menggunakan anjing-anjing tempatan ini.

Menjelang awal tahun 1800-an, para peneroka Eropah juga telah mengimport beragam-ragam baka anjing yang kebanyakannya dari Eropah ke kawasan Afrika ini, termasuk anjing pemburu khusus seperti grehaun Inggeris, mastif Inggeris, anjing besar Denmark, dan *[[bloodhound]]*. ''Dogo'' Cuba (anjing pemburu darah Cuba), baka pupus yang digunakan untuk laga anjing dan penjagaan, sangat ditekankan dalam komposisi *ridgeback* Rhodesia awal. Analisis genetik menunjukkan bahawa *ridgeback* Rhodesia dan anjing besar Denmark tergolong dalam klad (kelompok) genetik sama, yang menunjukkan sumbangan besar anjing besar Denmark. Baka-baka ini dibiakbakakan dengan anjing-anjing asli Afrika, termasuk anjing orang Khoikhoi, yang menghasilkan anjing pemburu Boer, yang secara generik dipanggil *boerhond* ("anjing Boer") dalam bahasa Belanda; dan kemudian dalam bahasa turunannya bahasa Afrikaans, yang merupakan perintis utama kepada anjing belakang permatang Rhodesia moden. Penjujukan genom anjing purba menunjukkan bahawa anjing belakang permatang Rhodesia Selatan Afrika mengekalkan 4% keleluhuran prapenjajahan.

Rev. Charles Helm (1844–1915), anak kepada Rev. Daniel Helm dari London Missionary Society, dilharikan di Koloni Tanjung, menyertai London Missionary Society dengan sendiri, dan berpindah dari stesen misi Zuurbraak (sekarang Suurbraak) yang di timur Swellendam (kini Provinsi Cape Barat, Afrika Selatan) ke Misi Hope Fountain di Matabeleland, Rhodesia Selatan, dalam perjalanan dari Oktober 1874 hingga Disember 1875, sambil membawa sekali dua ekor anjing berpermatang betina dari suatu tempata di antara Kimberley (kini Provinsi Cape Utara, Afrika Selatan) dengan Swellendam ke Hope Fountain pada tahun 1879 dalam perjalanan untuk menjadi, seperti yang terjadi, penasihat politik kepada Raja Lobengula, tuan rumah kepada pemburu-peneroka Frederick Courteney Selous, ketua pos Bulawayo dan pencabut gigi yang amat dihargai. Di Hope Fountain, kini sebahagian daripada bandar raya Bulawayo, orang pindahan Afrika Selatan bernama Cornelius van Rooyen (lahir pada tahun 1860, di Uitenhage, kini Provinsi Cape Timur, Afrika Selatan), seorang pemburu buruan besar, dinikahkan dengan Maria Vermaak dari Bloemhoef oleh Charles Helm pada tahun 1879, tahun sama yang padanya Helm membawa dua ekor anjing betina kelabu-hitam berbulu kasarnya ke Misi. Van Rooyen melihat dua ekor anjing betina Helm dan membuat keputusan untuk membiakbakakan anjing-anjing jantannya dengan anjing-anjing betina itu untuk menggabungkan kebolehan penjagaan.

Selepas bermula dengan perinduk berbulu kasar yang lebih kelabu yang berasal daripada anjing Helm, van Rooyen selanjutnya menyilangkan anak anjing dengan yang berbulu lebih merah, lalu menyertakan permatang anjing baka tempatan Khoikhoi yang telah pun dibawa pada anjing Boer ke dalam genom-genom anjingnya. Anjing-anjing ini menjadi baka pengasas bagi kenel yang mengembangkan anjing selama 35 tahun selanjutnya dengan kebolehan untuk menahan singa, bukan untuk menyerang singa langsung tetapi untuk mengganggu singa dengan meluru mendekat dan menjauh dengan gigitan pantas dan mengelirukan haiwan berkenaan sehingga ditembak oleh pemburu. Anjing ini digunakan untuk memburu singa, babi hutan, dan buruan besar lain serta untuk mengosongkan tanah perladangan daripada kehadiran babi hutan dan babun, dan ia mampu membunuh babun bebas daripada kerja sama dengan manusia pemburu.

Piawaian baka asli dirangka pada tahun 1922 oleh Francis Robert Barnes pada penubuhan Rhodesian Ridgeback Club pertama dalam pertunjukan Bulawayo Kennel Club, yang dahulunya di Rhodesia Selatan (kini di Zimbabwe), dan berdasarkan piawaian baka anjing Dalmatia. Pada tahun 1927, piawaian Barnes diluluskan oleh Kennel Union of Southern Africa. Di luar subbenua dan di peringkat antarabangsa, anjing belakang permatang Rhodesia pertama di Britain dipamerkan oleh Pn. Edward Foljambe pada tahun 1928. Pada tahun 1950, En. William H. O'Brien dari Arizona dan isteri beliau membawa enam ekor anjing belakang permatang Rhodesia yang dipilih dengan teliti ke Amerika Syarikat dari Afrika Selatan. Beliau dan isteri beliau dan Margaret Lowthian dari California memulakan proses penerimaan baka oleh American Kennel Club. Dalam situasi serupa, pada tahun 1952, Rhodesian Ridgeback Club of Great Britain ditubuhkan pada acara Crufts untuk mempromosikan baka ini di serata United Kingdom untuk ditunjukkan kepada para hakim, supaya piawaian untuk baka ini bakal diiktiraf. Pada tahun 1954, Sijil-sijil Cabaran pertama dianugerahkan kepada anjing-anjing yang ditunjukkan sebagai *Rhodesian ridgeback* dalam pertandingan-pertandingan United Kingdom, menuju ke arah pengiktirafan baka ini oleh The Kennel Club di Great Britain, dan pada tahun 1955, American Kennel Club mengiktiraf baka *Rhodesian ridgeback* sebagai anggota Kumpulan Hound.

### Penakaian anak anjing
Secara tradisional, banyak anak anjing belakang permatang Rhodesia ditakai setelah lahir atas sebilangan sebab, termasuk ketiadaan permatang. Sesetengah kelab induk baka dan pejabat pendaftaran anjing di Eropah malah telah menjadikan penakaian bagi anak anjing tanpa permatang suatu syarat. Para pembiak baka semasa semakin cenderung untuk memilih pemandulan bedah bagi anak-anak ini supaya tidak dibiakbakakan tetapi dapat hidup sehingga matang sebagai anjing peliharaan bukan untuk pertunjukan dan pembiakbakaan. Hal ini dibangkitkan dalam dokumentari penyiasatan BBC One *[[Pedigree Dogs Exposed]]* bahawa "tataetika" Rhodesian Ridgeback Club of Great Britain, yang diratifikasi setiap tahun oleh The Kennel Club menyatakan bahawa "Anak-anak anjing tanpa permatang perlu ditakai", dan bahawa anak-anak anjing "tersilap tanda" hanya akan dijual atas syarat bahawa anjing-anjing ini tidak akan ditunjukkan dan akan dineuterkan. Rhodesian Ridgeback Club malah mempertahankan diri dalam pernyataan yang berikut, "jika pembiak baka memandang bahawa ini [penakaian anak anjing] mustahil secara moral, anak anjing berkenaan bakal dirumahkan..." sebagai petanda bahawa penakaian tidak wajib, tetapi hanya diutamakan. Hanya selepas publisiti bersangkutan dengan penggalakan penakaian, mereka membalikkan tataetika untuk menyatakan bahawa "tiada anak anjing sihat yang bakal ditakai".

## Perihal

### Penampilan

Piawaian penampilan bagi anjing belakang permatang Rhodesia berasal dari Rhodesia (Zimbabwe) pada tahun 1922 dan telah kekal tidak pernah berubah sejak itu. Ciri pembeza anjing belakang permatang Rhodesia ialah permatang bulu yang mengunjur di sepanjang belakangnya ke arah berlawanan berbanding dengan selebih lapis bulunya. Permatangnya terdiri daripada kawasan mirip kipas yang dibentuk oleh dua pusaran bulu (disebut "mahkota") dan menirus segera dari belakang bahu ke bawah ke paras pinggul. Permatangnya biasanya kira-kira selebar  di titik paling lebar. Permatang ini dipercayai berasal daripada anjing yang digunakan daripada populasi anjing asli Afrika yang mempunyai permatang serupa.

Anjing belakang permatang Rhodesia jantan biasanya berdiri setinggi  pada paras kelasa dan berukuran seberat kira-kira  (piawaian FCI); betinanya pula biasanya setinggi  dan kira-kira seberat . Anjing belakang permatang Rhodesia biasanya sangat berotot dan mempunyai lapis bulu berwarna antara kuning gandum muda dengan merah gandum, yang patut pendek, padat, berpenampilan licin dan berkilat, dan bukan seperti wul atau sutera.

Putih diterima pada dada dan jari, tetapi putih berlebihan dianggap sebagai kecacatan. Kehadiran rerambut pengawal hitam atau bintikan tidak disebut dalam piawaian AKC, tetapi penjelasan piawaian AKC mencatat bahawa jumlah hitam atau perang gelap pada lapis bulu tidak patut berlebihan. Piawaian FCI pula menyebut bahawa bulu hitam berlebihan di serata lapis bulu sangatlah tidak diingini. Anjing belakang permatang Rhodesia kadang-kadang mempunyai topeng gelap, tetapi ketiadaannya tidak dianggap sebagai kecacatan. Hidung anjing sepatutnya hitam atau berwarna hati yang padan dengan warna anjing. Tiada warna hidung lain diizinkan. Hidung perang ialah gen resesif dan tidak sekerap hidung hitam; sesetengah pembiak baka percaya bahawa penyertaan hidung perang dalam program pembiakbakaan adalah perlu untuk mengekalkan kebergemaan warna bulu. Matanya patut bulat dan patut mencerminkan warna anjing: mata gelap dengan hidung hitam, mata ambar dengan hidung perang (hati).

Baka anjing lain juga mempunyai garis bulu terbalik di sepanjang tulang belakang, termasuk anjing belakang permatang Phú Quốc dan anjing belakang permatang Thai. Anjing belakang permatang Thai ialah baka silang bagi anjing Phú Quốc; para sejarawan telah berspekulasi tentang hubungan antara anjing belakang permatang Rhodesia dengan anjing Phú Quốc dengan cadangan bahawa baka yang dahulunya tunggal mungkin pernah diimport ke lokasi bagi baka lagi satu.


Akani Stehbild.JPG|Anjing belakang permatang Rhodesia
Rhodesian Ridgeback 4500.JPG|Anjing belakang permatang Rhodesia
Rhodesian Ridgeback ridges.jpg|Contoh permatang
Rhodesian Ridgeback double swirl.jpg|Permatang dengan pusaran tambahan


### Perangai
Anjing belakang permatang Rhodesia dikenali sebagai anjing setia dan cerdik. Ia biasanya suka menjauhi orang asing, tetapi ini tidak patut dikelirukan dengan agresi; anjing belakang permatang Rhodesia dengan perangai elok tidak akan menyerang orang asing tanpa sebab. Oleh sebab ia memerlukan pelatihan tekal dan pensosialan betul, ia kerap bukan pilihan terbaik untuk para pemilik anjing tanpa pengalaman atau keluarga dengan kanak-kanak muda.

Sungguhpun berpenampilan mengagumkan dan atletik, anjing belakang permatang Rhodesia memiliki sisi sensitif. Francis R. Barnes, yang mengarang piawaian pertama pada tahun 1922, mengiktiraf bahawa "layanan kasar...tidak patut langsung diberikan kepada anjing ini, terutamanya semasa ia muda. Ia rapuh terhadap layanan sedemikian." Anjing belakang permatang Rhodesia menerima pembetulan selagi adil dan saksama, dan selagi pembetulannya datang daripada seseorang yang dikenali dan dipercayai oleh anjing berkenaan.

## Genetik permatangnya

Genotip yang bertanggungjawab untuk permatang ditemukan oleh konsortium penyelidik di Universiti Pertanian Sweden (Nicolette Salmon Hillbertz, Göran Andersson, et al.), di Universiti Uppsala (Leif Andersson, Mats Nilsson, et al.), dan di Broad Institute (Kerstin Lindblad-Toh, et al.) pada tahun 2007.

Satu-satu punca penyingkiran dalam piawaian AKC untuk baka ini ialah "ketiadaan permatang" (*ridgelessness*). Istilah ini merujukan anak baka tulen bagi induk heterozigus yang tidak mewarisi salinan bagi mutasi permatang daripada mana-mana induk, lalu tidak mempunyai belakang dengan permatang. Kebanyakan penyelidikan terkini mencadangkan bahawa mutasi permatang adalah dominan autosom dengan ketembusan hampir lengkap: 95% daripada anjing heterozigus mempunyai belakang dengan permatang. Jelas kurang daripada 25% anak anjing tidak mempunyai permatang, yang menunjukkan bahawa perkadaran ketara bagi baka ini adalah homozigus untuk mutasi ini.

Terdapat ujian genetik yang membezakan antara homozigot dominan (R/R - dua gen permatang) dengan heterozigot (R/r - satu gen permatang). Dengan menggunakan ujian genetik ini, pembiak baka dapat setepatnya meramalkan kelahiran anak-anak anjing tanpa permatang.


Ridgeback063.JPG
Rhodesian ridgeback głowa rzut z przodu.jpg
Akani Kopf.jpeg
Big rhodesian male IMG 6830.JPG


## Kesihatan

Keadaan kesihatan yang diketahui menjejaskan anjing belakang permatang Rhodesia merupakan displasia pinggul dan sinus dermoid. Anjing belakang permatang Rhodesia menempati tangga keenam dalam senarai baka paling terjejas untuk masalah tiroid yang dicatatkan oleh Orthopedic Foundation for Animals. Sebuah kajian United Kingdom mendapati bahawa purata jangka hayat ialah 12 tahun.

### Sinus dermoid
Sinus dermoid ialah kecacatan tiub saraf kongenital yang diketahui menjejaskan baka ini. Dermoid ini kerap dibandingkan dengan bebenang spageti" nipis di bawah kulit. Anak anjing sentiasa patut disaring selepas lahir oleh pembiak baka dan doktor haiwan, dan uji kaji patut diulang sewaktu tumbesaran anak anjing sebelum menuju ke rumah baharu masing-masing. Hal ini dilakukan melalui pempalpatan bagi garis tengah dorsal subkutaneus dari pangkal tengkorak ke titik masuk ekor. Pembedahan pembuangan ialah pilihan untuk neonat, anak anjing, dan anjing dewasa yang terjejas. Semua anjing terjejas, termasuk yang sudah dibetulkan dalam pembedahan, patut dimandulkan atau dineuterkan dan langsung tidak patut dibiakbakakan, kerana pembuangan sinus dermoid secara bedah dapat menjadi sangat mahal dan kerana banyak sinus dermoid yang tidak dibuang akhirnya menjadi bernanah. Sinus dermoid bernanah setidak-tidaknya bakal menjadi masalah berulang yang menyakitkan dan, jika sinus berkomunikasi dengan tisu-tisu di sekitar saraf tunjang, menyebabkan meningitis dan kerap juga kematian. Walau bagaimanapun, penggunaan suplemen asid folik ke dalam diet bagi bakal ibu anjing sebelum pengawanan dan semasa kebuntingan telah ditunjukkan dapat mengurangkan kejadian sinus dermoid. Sebuah kajian terhadap populasi baka anjing di Sweden menganggarkan bahawa 8–10% populasi terjejas. Hanya sedikit kurang daripada 5% anjing belakang permatang Rhodesia dilaporkan terjejas dengan keadaan ini dalam satu tinjauan kelab baka Amerika Syarikat.

### Mielopati degeneratif
Anjing belakang permatang Rhodesia ialah salah satu baka yang lebih lazim terjejas akibat mielopati degeneratif. Keadaan ini disebabkan oleh suatu mutasi resesif autosom pada gen SOD1.

### Hipotiroidisme
Hipotiroidisme ialah masalah yang semakin menjadi-jadi pada anjing belakang permatang Rhodesia, dan keadaan ini menyebabkan pelbagai gejala, termasuk peningkatan berat dan keguguran bulu. Rawatan untuk hipotiroidisme pada anjing terdiri daripada ubat-ubatan mulut sekali sehari yang murah. Dr. Lorna Kennedy di Pusat Penyelidikan Perubatan Genom Bersepadu Universiti Manchester di England telah menemukan haplotip (kelompok gen), yang, apabila hadir, menggandakan peluang untuk menyebabkan hipotiroidisme pada anjing belakang permatang Rhodesia oleh sebab tiroiditis limfosit. Hal ini adalah penting kepada baka ini kerana tiroiditis limfosit ialah sebab yang sangat ketara bagi hipotiroidisme bagi anjing belakang permatang Rhodesia.

### Volvulus pendilatan gastrik
Seperti banyak baka lain yang berdada dalam, anjing belakang permatang Rhodesia cenderung kepada volvulus pendilatan gastrik, yang umumnya dikenali sebagai kembung. Ini merupakan keadaan yang berpotensi membawa maut yang memerlukan rawatan segera.

### Sumber
**RRCUS H&G** - Rhodesian Ridgeback Club of the United States menyediakan tapak web yang dikhususkan untuk isu kesihatan baka ini yang juga mengumpulkan penyelidikan berlangsung untuk bahagian Jawatankuasa Kesihatan dan Genetik mereka. Kumpulan ini mengesyorkan bahawa para pembiak baka menjalankan sekurang-kurangnya empat saringan kesihatan: pinggul, siku, tiroid, dan mata dengan ujian pilihan tambahan untuk jantung dan pendengaran.

**CRRHS** - Para pemilik anjing belakang permatang juga disyorkan untuk memasukkan maklumat tentang anjing mereka dalam Tinjauan Menyeluruh Kesihatan Anjing Belakang Permatang Rhodesia.

## Pemilik ketara
* Puteri Charlene dari Monaco mempunyai seekor anjing belakang permatang Rhodesia bernama Khan.
* Pelakon dan penyanyi Amerika, Patrick Swayze amat terkenal kerana cinta beliau akan baka ini.

## Lihat juga
* Senarai baka anjing
* *[[Hound]]*

## Catatan

## Rujukan

### Sumber

* 

## Pautan luar

*